B. Zala, poslanec: (2007-03-28):
Pán poslanec Hrušovský vystúpil s tým, že sú porušované ľudské práva. Utečenci sa nemôžu vrátiť do Kosova a nevracajú sa. Ale pýtam sa, aké riešenie tejto situácie, ktorú tu napríklad pán poslanec Vestenický veľmi plasticky a detailne popísal, ako sa vyvinuli. Má srbská armáda znovu vstúpiť do Kosova? Majú sa stiahnuť medzinárodné jednotky? Má sa tým vytvoriť vojnový konflikt s 95 % Albáncami? Nebude toto otvorenie podstatne väčšieho priestoru na to, aby sa nielen porušovali ľudské práva, ale aby nastalo masové vraždenie znovu vo vojnovom konflikte? Ja len kladiem otázky, aké riešenie tu vlastne ako alternatívne zaznelo. To isté sa pýtam pána poslanca Dzurindu. Aké riešenie navrhol? Ja z toho, čo som počúval z vecného hľadiska iba apeloval na vládu, aby hľadala v spolupráci s ostatnými európskymi krajinami nejaké riešenia, s ktorými by súhlasili aj Srbi. Ale povedal som už to vtedy celkom otvorene, že takéto riešenie vzhľadom na postoj skoro všetkých európskych krajín znamená vytváranie iba formálneho nátlaku na Srbov, keď nie je obsahové riešenie, aby súhlasili s tým riešením, ktoré predložil Ahtisaariho plán. No mne sa práve nezdá toto vhodné, aby sme robili nátlak na Srbov, aby súhlasili s niečím, s čím súhlasiť sa nedá. Radšej nech čestne ostanú v nesúhlase s tým, čo sa stalo výsledkom vojnového konfliktu. Nechcem rozoberať tuto politické motívy, ktoré viedli k takýmto stanoviskám, ktoré nenavrhovali riešenie. Ja už som spomínal, že tu bol záujem vraziť klin do radov vládnej koalície atď. To všetko tu už zaznelo, poznáme to tu. Preto mi dovoľte niekoľko poznámok k samotnému textu. Časť diskutujúcich predovšetkým z opozície hovorí o tom, že väčšina sme tu v samotnej diskusii povedali veci, s ktorými sa oni stotožňujú a s ktorými oni súhlasia, len podľa nich v tej deklarácii samotnej obsiahnuté nie sú. To je podľa nich problém založený na falošnom predpoklade, že toto vyhlásenie hovorí o tom, že podporuje nezávislé Kosovo. No, nie je to pravda. Toto vyhlásenie celkom zrejme a jasne hovorí o tom, že nepodporíme alebo nepodporujeme nič, čo by k samostatnému Kosovu malo viesť. K tomu nechávame, páni poslanci, hneď druhý odsek otvorený, že všetky možnosti dialógu na dosiahnutie dohody neboli vyčerpané, čo je celkom jasný postoj k Ahtisaariho plánu, ktorý ho chcel postaviť ako uzavretý, ako hotový, celkom jasne otvárame priestor k tomu, aby sa mohlo ďalej o veci diskutovať. A preto práve v tomto momente a v tejto súvislosti chcem povedať pár slov k otázke, ako budeme hlasovať v Bezpečnostnej rade OSN. No, ako to môžeme dopredu povedať, keď sa nevie, o čom sa hlasovať bude. Nepochybne sme zástancami toho, aby bola prijatá nová rezolúcia. Určite áno. Nová rezolúcia je vždy rozhodnutie na úrovni medzinárodného práva a zakladá skutočne to, čo dneska máme, aj keď nedokonalý mechanizmus, ale založený a opretý o Chartu OSN. To je to, čo sme vyčítali, že nebolo v prípade Iraku. Nie to, že bol povalený diktátor Saddám Husajn, ale to, že neboli dodržané podmienky medzinárodného práva, a preto je nepochybne dôležité, aby bola prijatá nová rezolúcia Organizácie Spojených národov. Ale my nevieme, aký materiál, aký obsah tam bude. My nevieme, či sa na hlasovaní vôbec Ahtisaariho plán dostane. My nevieme, ako sa situácia vyvinie. Ale môžem povedať to, a z tohto vyhlásenia to jasne vyplýva, že určite náš zástupca by nemal a podľa mňa ani nebude hlasovať za samostatnosť Kosova. Toto sa mi zdá jasné. Toto sa mi zdá nepochybné a z tohto dôvodu si myslím, že všetci v tomto parlamente môžu s pokojným svedomím dať hlas tomuto vyhláseniu. Je spravodlivé, rešpektuje medzinárodné právo a priamo to tam deklaruje, že sa opiera len o riešenia medzinárodného práva. Preto aj nemáme problém, a keď vyšiel s návrhom pán poslanec Mikloško, ja si myslím a hovorím to za seba, pre mňa sú jeho návrhy akceptovateľné a myslím si, keď budeme mať aj sedenie klubu, že príde k dohode, že budú akceptovateľné aj pre klub ako celok. Pretože sú v súlade s duchom nášho vyhlásenia, ktoré sme predložili, ale pre tých, ktorí majú pocit neistoty z niektorých formulácií tak vytvára určité skonkrétnenie týchto textov, aby posilnil ich pocit istoty a jednoznačnosti. Myslím si, že za takýchto okolností sa vieme dohodnúť a ja sa teším, ak by vznikol konsenzus tohto parlamentu ako celku. Ďakujem. (Potlesk.)